Tshwane-werkers beëindig stakingWerkers van die Tshwane-metroraad se staking is verby, nadat hulle die afgelope week groot ontwrigting en skade veroorsaak het. (Foto: Oupa Mokoena/ANA) Ná dae van geweld en chaos in die Pretoriase middestad, het die Suid-Afrikaanse Munisipale Werkersvakbond (Samwu) met die hulp van ŉ bemiddelingsproses by die plaaslikeregeringsbedingingsraad (SALGBC) ŉ ooreenkoms met die Tshwane-metroraad bereik. Die staking, wat die middestad lamgelê het, is laat Donderdag beëindig. Koena Ramotlou, Samwu se algemene sekretaris, het gesê die stakende werkers se grootste beswaar was teen die metroraad se besluit om sy topbestuur salarisverhogings van 18% te gee, maar die laagste besoldigde werkers hierby uit te sluit. Die salarisverhoging vir die bestuur is boonop terugwerkend na 2017. Ramotlou het gesê die metroraad het sy woord gehou om die voorstelle wat Samwu voorgelê het, te ondersoek. “ŉ Ooreenkoms vir ŉ vreedsame oplossing vir die geskil tussen die stad en die werkers is dus bereik,” het hy gesê. Een van die punte waarop ooreengekom is, is ŉ ex gratia-betaling aan werkers as ŉ sogenaamde gelykmaker-toelaag. Werkers wat minder as R20 000 per maand verdien, kry ŉ eenmalige betaling van R15 000. Werkers wat meer as R20 000 verdien, kry ŉ eenmalige betaling van R10 000, terwyl munisipale werkers wat méér as R30 000 verdien, ŉ eenmalige betaling van R7 000 kry. “In die komende maande gaan ŉ toegewyde taakspan die standaard van salarisskale van ander metrorade ondersoek om ŉ betalingskaal vir die Tshwane-metroraad te ontwikkel. “Die salarisverhoging van 18% wat vir die groep- en afdelingshoofde ingestel is, gaan onmiddellik gekanselleer word,” het Ramotlou gesê. “Samwu se doelwit is om die belange van ons werkers te beskerm en hulle werksomstandighede te verbeter.” Die Tshwane-metroraad het inwoners intussen verseker dat hy alles moontlik sal doen om dienste ná die staking so gou moontlik te herstel. Die stakers het die afgelope week groot skade en enorme ontwrigting in die middestad veroorsaak.